# JUDEȚUL SATU MARE

# CONSILIUL JUDEŢEAN SATU MARE

**CABINET PREŞEDINTE**

**Nr................ din.............................2024**

**REFERAT DE APROBARE**

**privind aprobarea Hărții strategice de zgomot**

**pentru Aeroportul Satu Mare**

În conformitate cu legislația națională privind evaluarea și gestionarea zgomotului ambiant, harta strategică de zgomot este o hartă întocmită pentru evaluarea globală a expunerii la zgomot dintr-o zonă dată, cauzat de surse diferite de zgomot, sau pentru a stabili previziuni generale pentru o astfel de zonă.

Scopul hărților strategice de zgomot este acela de a informa populația cu privire la poluarea fonică la care este expusă, poluare fonică provenind din diverse zone și surse (trafic rutier din zona drumurilor principale, trafic feroviar din zona căilor ferate, trafic aerian din zona aeroporturilor urbane, trafic naval din zonele portuare, zgomot industrial în zona unor fabrici), constituind un reper pentru acțiunile concretizate ulterior, în planurile de acțiune destinate gestionării zgomotului și a efectelor acestuia.

Prin cartarea zgomotului ambiental și determinarea zonelor de expunere excesivă la zgomot, pot fi luate măsuri pentru limitarea expunerii excesive la zgomot, pentru acele situații identificate prin depășirea oricărei valori limită în vigoare, peste nivelurile de expunere la zgomot care pot cauza efecte dăunătoare asupra sănătății umane.

De asemenea,pe baza hărților strategice de zgomot pot fi determinate ,,zonele liniștite în spațiu deschis”, ,,zonele liniștite într-o aglomerare” și ,,zonele sensibile la zgomot”, așa cum sunt acestea definite la art. 4 din Legea nr. 121/2019 privind evaluarea și gestionarea zgomotului ambiant, cu modificările și completările ulterioare, informațiile legate de zonele sensibile la zgomot fiind preluate în planurile urbanistice generale, în scopul formulării de restricții și recomandări privind regimul de construire. Astfel, pot fi specificate restricții privind regimul de construire de clădiri rezidențiale, spitale, școli ori alte clădiri cu funcționalitate similară sau pot fi specificate recomandări de schimbare a funcționalității unor clădiri existente, în funcție de anumite valori-limită stabilite în acest sens la nivel național sau local.

Potrivit prevederilor art. 59 lit.c) din Legea nr. 121/2019 privind evaluarea și gestionarea zgomotului ambiant, cu modificările și completările ulterioare, Consiliul Județean Satu Mare este autoritatea competentă să aprobe, prin hotărâre, datele aferente hărților strategice de zgomot elaborate pentru traficul aerian de pe aeroporturile principale care se află în administrarea sa, cum este cazul R.A. Aeroportul Satu Mare.

După aprobarea prin hotărârea Consiliului Județean, datele aferente hărții strategice de zgomot vor fi raportate către Comisia Europeană de către autoritatea centrală pentru protecția mediului.

Regia Autonomă Aeroportul Satu Mare a realizat cartarea zgomotelor prin contract de servicii cu societatea Enviro Consult S.R.L., care - la 13 septembrie 2023 - a elaborat documentul *,,Harta strategică de zgomot Aeroportul Satu Mare”*, având caracterul unui studiu structurat în 3 secțiuni:

* Studiul nr. 2131-1 - ,, Raport privind datele utilizate în procesul de cartare a zgomotului” ,
* Studiul nr. 2131-2 - ,,Raport privind datele obținute prin cartarea zgomotului”
* Studiul nr. 2131-3 - ,,Raport privind evaluarea rezultatelor obținute prin cartarea de zgomot pentru fiecare hartă strategică de zgomot”.

În cuprinsul documentului ,,Harta strategică de zgomot Aeroportul Satu Mare” au fost incluse tabele și hărți ilustrative.

Conform Notei de Fundamentare nr. 5772/23.11.2023 a R. A. Aeroportul Satu Mare, documentul ,,Harta strategică de zgomot Aeroportul Satu Mare” a fost întocmit în conformitate cu prevederile Legii nr. 121/2019 privind evaluarea și gestionarea zgomotului ambiant, cu modificările și completările ulterioare.

Având în vedere cele de mai sus,

în temeiul prevederilor art. 182 alin. (4), cu trimitere la art. 136 aliniatele (1), (2) și (8) lit. a) din Ordonanța de urgență a Guvernului României nr. 57/2019 privind Codul administrativ, cu modificările şi completările ulterioare,

**INIŢIEZ:**

**Proiectul de hotărâre privind aprobarea Hărții strategice de zgomot**

**pentru Aeroportul Satu Mare**

**INIŢIATOR:**

**PREŞEDINTE**

**Pataki Csaba**

Red: /tehn. Chirilă Monica Roxana /5ex